Wittes by Sasol stem oor stakingSolidariteit het Dinsdag bevestig dat hy begin het om ledevergaderings met sy werknemers by Sasol te hou om sodoende hul mandaat te verkry rakende ŉ moontlike staking by dié maatskappy. Dít volg nadat die Kommissie vir Versoening, Bemiddeling en Arbitrasie (KVBA) die vakbond vroeër vanjaar in ŉ historiese uitspraak toestemming gegee het om te staak weens rasuitsluiting in die werksplek. Sasol het einde 2017 bekend gemaak dat sy vorige werknemerbemagtigingskema, Inzalo, vervang gaan word met ŉ nuwe bemagtigingskema, Khanyisa. Volgens Deon Reyneke, adjunkhoofsekretaris by Solidariteit, maak dié werknemer-aandeletransaksie egter glad nie voorsiening vir wit werknemers nie. Volgens Reyneke het Sasol voorts by monde van sy hoof- uitvoerende beampte, Stephen Cornell, gesê dat hy nie sy insluitingsmaatreëls rakende Khanyisa gaan verander of wysig nie, ondanks die feit dat die KVBA die vakbond gelyk gegee het rakende sy geskil met die werkgewer oor sy blatante uitsluiting op grond van ras. “Wat Cornell eintlik wesenlik aan al sy wit werknemers sê, is dat die maatskappy hulle nie waardig genoeg ag nie en hy daag hierdie werknemers dus uit om hul volle regte uit te oefen,” het Reyneke gesê. Reyneke meen dat ŉ stelsel wat gewone werknemers op grond van ras verdeel ŉ resep vir rassespanning is. Solidariteit meen die spanning is al merkbaar teenwoordig by Sasol. “Solidariteit-lede gaan nie toelaat dat hulle bloot op grond van hul ras uitgesluit word nie. Dit wil egter voorkom of Cornell dit nie in ag neem nie en dat hy dit as reg beskou dat iemand bloot op grond van sy velkleur, selfs al was hy 35 jaar lank ŉ getroue werker by Sasol, uitgesluit moet word,” het Reyneke gesê. Solidariteit-lede sal tydens die stakingstemming hul besware te kenne gee. “Solidariteit-lede, wat vaardige werknemers is, is nie bang om hul wettige regte uit te oefen om sodoende te wys dat hulle wel waardig is nie,” het Reyneke afgesluit.